b'\n_START_ARTICLE_\nMoritz von Wrangel\n_START_PARAGRAPH_\nMoritz von Wrangel (ka Mauritius von Wrangel; m\xc3\xb5nikord kasutati tema nime ka ilma aadliseisusele viitava von-ita) oli Tallinna piiskop (t\xc3\xa4psemalt elekt ehk valitud piiskop) aastatel 1558\xe2\x80\x931560._NEWLINE_Moritz p\xc3\xa4rines Wrangeli aadlisuguv\xc3\xb5sast ja oli s\xc3\xbcndinud Tartu piiskopkonnas. Tema nooruse ja \xc3\xbclikooli\xc3\xb5pingute kohta pole paraku midagi teada. Aastaks 1546 oli temast aga saanud juba Tartu toomkapiitli dekaan ning 1549. aastal on teda esimest korda mainitud Tartu toompraostina. 1550. aasta esimesel poolel on teda aga taas mainitud dekaanina, kuid aasta l\xc3\xb5pus oli temast uuesti saanud toompraost. T\xc3\xb5en\xc3\xa4oliselt oli see ametikohtade vahetus seotud Tartu piiskopi Jodokus von der Recke viimastel valitsusaastatel toimunud segadustega piiskopkonna valitsemises; n\xc3\xa4ib, et eelmine toompraost Johann von Stackelberg keeldus 1549. aastal ametist lahkumast ning seet\xc3\xb5ttu saigi Wrangel end l\xc3\xb5plikult praostikohal sisse seada alles aasta hiljem._NEWLINE_Wrangelil olid tihedad seosed ka Tallinna piiskopkonnaga. T\xc3\xb5en\xc3\xa4oliselt sai temast 1557. aastal v\xc3\xb5i isegi varem piiskop Friedrich von Ampteni koadjuutor. Kuid et sellele ei \xc3\xb5nnestunud hankida paavsti toetust, oli tema koadjuutoripositsioon kanoonilise \xc3\xb5iguse koha pealt siiski \xc3\xb5igust\xc3\xbchine. Ampten suri t\xc3\xb5en\xc3\xa4oliselt 1557. aasta oktoobris ning seej\xc3\xa4rel valis Tallinna toomkapiitel Wrangeli uueks piiskopiks. Pole selge, millal see t\xc3\xa4pselt juhtus, Wrangelit on esimest korda elektina mainitud 1558. aasta m\xc3\xa4rtsis. Paavsti kinnitust oma piiskopikohale ta ei saanudki._NEWLINE_1560. aastal, kui Ivan IV oli ligi pool Liivimaad vallutanud ning Liivi ordu osutus v\xc3\xb5imetuks vastupanu osutama, otsustas Wrangel oma piiskopikoha Kuramaa ja Saare-L\xc3\xa4\xc3\xa4ne piiskopi Johann von M\xc3\xbcnchhauseni eeskujul hertsog Magnusele maha m\xc3\xbc\xc3\xbca. Et tegemist oli ainult vaimuliku ametikohaga ja Magnus kunagi Tallinnasse ei j\xc3\xb5udnud, on kaheldav, et ta Tallinna piiskopi tiitlist reaalset kasu \xc3\xbcldse sai. Wrangel siirdus aga Magnuse juurde Kuressaarde, kus teda on mainitud veel 1562. aastal.'